[{"text_idx": "#000003", "text": "Mae pe\u0302l-droed wedi dod yn rhan fawr o fywyd cyfoes Cymru. Ac ar o\u0302l buddugoliaeth hanesyddol y ti\u0302m dynion nos Sul, bydd y son am y be\u0302l gron ym mhob man wrth iddynt baratoi ar gyfer Cwpan y Byd.\nPan mae gem fawr yn cael ei chwarae mae pawb yn gwybod amdani ac mae Cymru gyfan yn troi i fod yn dorf o hetiau bwced a phawb o bob cefndir yn gyfarwydd efo enwau\u2019r chwaraewyr.\nWyddoch chi, yn 1922 fe wnaeth Cymdeithas Be\u0302l-Droed Cymru (neu\u2019r FAW) wahardd merched rhag cymryd rhan mewn unrhyw ge\u0302m be\u0302l-droed? Er bod rhai yn son bod gemau merched wedi bod yn llawer mwy poblogaidd na gemau\u2019r dynion yn ystod y cyfnod yma, aeth y gymdeithas ymlaen efo\u2019u penderfyniad a gafodd hynny effaith mawr ar boblogrwydd y ge\u0302m yn gyffredinol am ddegawdau."}, {"text_idx": "#000004", "text": "Wrth neidio ymlaen i 2016, cyrhaeddodd ti\u0302m dynion semi-ffeinal yr Ewros a dyma, i sawl ffan modern pe\u0302l-droed Cymru, wnaeth ddeffro'r diddordeb a\u2019r dathlu.\nMae\u2019n amlwg bod achlysuron fel gemau rhyngwladol pe\u0302l-droed wedi esblygu. Ambell ddegawd yn o\u0302l, roedd pe\u0302l-droed yn hynod o bwysig i ffans angerddol yn unig, gyda\u2019r stereoteip o ddynion yn gwylio\u2019r ge\u0302m dros beint. Bellach, mae\u2019r gamp wedi agor ei freichiau i fwy a mwy o bobl. Heddiw, mae\u2019n ge\u0302m genedlaethol gyda phawb o bob tras yn clodfori timau Cymru.\nOnd, ydi pe\u0302l-droed yn fwy na jest ge\u0302m o gicio pe\u0302l rownd cae? Oes rhywbeth mwy na dau di\u0302m yn ymladd am go\u0302l? Ble mae wir ysbryd pe\u0302l-droed yn gorwedd? Creda rhai bod y ge\u0302m yn fwy \u2018na jest cystadleuaeth sgorio go\u0302ls, gan son mai\u2019r dorf sy\u2019n gyfrifol am y bwrlwm a\u2019r brawdgarwch. Wel, mae Lysh Cymru wedi mynd i holi merched Cymru am eu barn nhw."}, {"text_idx": "#000005", "text": "Oddi ar dudalen Twitter @Cymru"}, {"text_idx": "#000006", "text": "\u201cDwi wrth fy modd yn gwylio\u2019r gemau, ond dwi\u2019n teimlo weithiau nad ydi o\u2019n deg fod gemau pe\u0302l-droed merched yn cael yr un sylw. Bydd unrhyw yn un adnabod enwau o leiaf llond llaw o chwaraewyr y ti\u0302m dynion, ond dim dyma yw\u2019r achos pan mae\u2019n dod at y merched. Maen nhw\u2019n haeddu'r un hype, hype cyfartal! Mae gan y cyfryngau ro\u0302l hanfodol mewn gwireddu hyn, dwi\u2019n meddwl.\nMi fydda i yn mynd allan i wylio\u2019r ge\u0302m ac yn joio a dathlu be bynnag fydd y canlyniad. Mae timau Cymru wedi dod yn bell iawn, felly mae\u2019n hynny\u2019n achos dathlu, bendant.\u201d\n\u201cBod yng nghanol y dathlu sy\u2019n bwysig i fi. Dydi\u2019r ge\u0302m ddim mor bwysig a\u0302 hynna rili. I fi, esgus ydi o i fod efo ffrindiau, yn dathlu ac yn canu a jest cael hwyl! Mae o\u2019n braf iawn cael bod efo\u2019n gilydd unwaith eto, a rhywsut mae achlysur fel hyn, fel ge\u0302m pe\u0302l-droed, yn fwy melys rw\u0302an nag oedd o arfer bod. Mae rhywun yn dal arno\u2019n dynnach i amseroedd da dyddiau yma, dydyn?\u201d"}, {"text_idx": "#000007", "text": "\u201cDwi ddim rili\u2019n gwylio pe\u0302l-droed. Dwi yn adnabod enwau\u2019r chwaraewyr, ond mae hynny ond oherwydd bod hysbysebion yn bob man a bod pawb arall yn siarad amdanyn nhw! Na, tydw i ddim yn ffan fawr a fydda i ddim yn ei wylio nac yn dathlu ond mae rhywbeth neis mewn gwylio eraill yn mwynhau ac yn dod at ei gilydd a jest joio mwy na dim byd.\u201d\n\u201cDwi\u2019n smalio \u2018mod i\u2019n gwybod beth sy\u2019n mynd ymlaen, ond i fi ma\u2019 fe\u2019n esgus mynd mas i ddathlu! Mae gen i\u2019r bucket hat eiconig, wrth gwrs. Nes i gael un sawl blwyddyn no\u0302l a ma\u2019 fe dal gyda fi!\u201d\n\u201cRoeddwn i arfer gwylio pe\u0302l-droed lot pan on i\u2019n fach efo fy nheulu, felly heddiw dwi\u2019n gwylio\u2019r gemau am resymau sentimental mwy na dim byd. Fydda i bob tro yn cefnogi Cymru, ond tydw i ddim yn cymryd canlyniadau gwael i galon rili. Jest gem ydi o ar ddiwedd y dydd!\u201d"}, {"text_idx": "#000008", "text": "\u201cDwi yn gwylio\u2019r gemau rhyngwladol, ond rhaid i fi ddeud mae\u2019n well gen i'r gemau lleol. Mae \u2018na rhywbeth sbeshal am actually nabod y chwaraewyr, nabod y teulu a gweld nhw\u2019n ennill. A hefyd ar lefel lleol, tydi o ddim amdan pe\u0302l-droed yn unig. Mae o\u2019n achlysur sy\u2019n dod a\u0302 chymunedau at ei gilydd. Mewn gem fydda i\u2019n gweld sawl person o\u2019r gymuned fyswn i ddim yn eu gweld fel arall ac mae o\u2019n gyfle i bobl sydd ddim fel arfer yn mynd allan ac efallai sy\u2019n agored i unigrwydd i ddod allan a mwynhau cwmni eraill.\u201d\n\u201cMae\u2019r gemau pe\u0302l-droed rhyngwladol yn gre\u0302t. Mae pawb yn anghofio bob dim! Am unwaith, mae pawb yn gyfartal ac isio\u2019r un peth, sef ennill y ge\u0302m. Ond hyd yn oed wedyn, tydi o fawr o ots os fyddwn ni ddim yn ennill... Yndi, fydd pawb yn gutted ond mae pawb yn mynd ymlaen i ddathlu'r un peth wedyn eniwe! Yndw, dwi yn meddwl fod o\u2019n fwy na jest y ge\u0302m ond mae\u2019r ge\u0302m yn helpu creu\u2019r undod yna... Mae\u2019r undod sy\u2019n dod o ge\u0302m pe\u0302l-droed yn undod rili sbeshal.\u201d"}]